laion/Wikipedia-Exotic huggingface dataset:
ההספד

ההספד (באנגלית: Obituary) הוא סיפור מדע בדיוני קצר מאת אייזק אסימוב. הסיפור הופיע לראשונה בגיליון אוגוסט 1959 של The Magazine of Fantasy and Science Fiction. הסיפור תורגם לעברית בשנת 1978 בגיליון 1 של פנטסיה 2000. הרעיון לסיפור נוצר כאשר אסימוב קרא הספד על חברו סיריל מ. קורנבלות' בניו יורק טיימס, וגילה שהוא מקנא בחברו על ההספד הגדול לו זכה. באוטוביוגרפיה שלו ציין אסימוב כי זהו הסיפור היחיד שלו בו המספר הוא אישה. הסיפור מסופר על ידי אשתו של פיזיקאי תאורטי המכונה לנסלוט סטיבנס (שם בדוי). לנסלוט הוא אדם מריר שמרגיש תסכול מהעובדה שהוא לא זכה לתהילה, ואילו חבריו הבינוניים כן, בייחוד בהספדים המפוארים הנכתבים עליהם. אחרי עשרים וחמש שנות נישואין, אשתו מרגישה אומללה יותר ויותר. בשלב מסוים היא מעירה כי הוא יכול לצפות לזה שלפחות בהספד שלו הוא יזכה להכרה, אך לנסלוט רק מתרגז בטענה כי אפילו את ההנאה הזו לא יחוש, כי הרי לא יוכל לקרוא את ההספד על עצמו, והוא יורק עליה בכעסו. בוקר אחד, מודיע לנסלוט לאשתו כי הוא גילה דבר שיבטיח לו תהילת עולם. הוא נותן לעוזרי המעבדה שלו חופש של חודש, ומגייס לעזרתו את אשתו. במעבדה, מראה לנסלוט לאשתו מיכל ברזל המכיל בתוכו עכבר לבן. לנסלוט מפעיל את מכשיריו ויוצר העתק מדויק של מיכל הראשון, אשר לטענת לנסלוט, הגיע מהעתיד. אולם התהליך אינו מושלם, והעכבר החדש מופיע מת. לאחר חמש דקות, מיכל המתכת והעכבר החדשים נעלמים, ומשאירים רק את המיכל המקורי. תוכניתו של לנסלוט היא ליצור שכפול של עצמו על ידי אותו תהליך. ההעתק יהיה מת, כפי שהעכבר מת, ולנסלוט מתכנן שאשתו תכריז על מותו. לאחר ההלוויה הוא יודיע קבל עם ועדה כי הוא חי וכי מותו המבוים הוא תוצאה של תגליתו. הפרסום של הסיפור יבטיח ללנסלוט תהילת עולם. לנסלוט מזהיר את אשתו כי היא נקודת הכשל האפשרית היחידה בתוכנית, ושהוא יהרוג אותה אם משהו ישתבש. לנסלוט מבצע את תוכניתו. הוא יוצר העתק של עצמו, ומעביר את הגופה לחדר במעבדה אשר סודר מראש כך שיראה כאילו ניסוי באשלגן ציאניד יצא משליטה. לאחר מכן לנסלוט מתחבא בחדר בו הוא ביצע את השכפול עם אספקה של אוכל ומים לשלושה ימים, ואשתו מתקשרת לרופא. הרופא קובע את מותו של לנסלוט כתוצאה מהרעלת ציאניד. אשתו של לנסלוט מודיע לתקשורת על מותו, ומזמינה כמה עיתונאים להגיע למעבדה, שם היא מספרת להם על לנסלוט ועל גאונותו. למחרת קורא לנסלוט את ההספדים שלו בהנאה, ומתחיל לתכנן קריירה בתור איש המדע הגדול בכל הזמנים. הגופה מועברת למעבדתו בארון פתוח, כפי שביקשה אשתו לפי הוראותיו. ביום השלישי הגופה נעלמת, כפי שנחזה, ולנסלוט ואשתו יושבים לחגוג על כוס קפה. אשתו של לנסלוט מחליפה את הסוכר בקפה בציאניד, אשר הורג את לנסלוט. היא שמה את גופתו בתוך הארון במקומו של הכפיל, וממשיכה בהלווייתו כרגיל. בסוף הסיפור מספרת גברת סטיבנס כי היא אינה מרגישה שום חרטה על הרצח של בעלה, ושאחרי הכול, הוא כן הצליח לקרוא את ההספדים על עצמו.
חשוב

חשוב (באנגלית: !Think) הוא סיפור מדע בדיוני קצרצר מאת אייזק אסימוב. הסיפור פורסם באביב 1977 במגזין Isaac Asimov's Science Fiction Magazine, ותורגם לעברית במגזין "קוסמוס: המבחר של אסימוב" בגיליונו השלישי.   נוירופיזיולוגית מגלה שימוש חדש בלייזר על מנת לסרוק מוחות, ולרשום רישומים מדויקים של תהליך המחשבה. לאחר מספר ניסויים היא מגלה שביכולתה לקרוא מחשבות בעזרת הלייזר. במהלך אחד הניסויים, המחשב שלה מנסה לתקשר איתה באמצעות הלייזר, והיא מגלה שהוא מסוגל לחשוב בצורה עצמאית.
בנדקמפ

בנדקמפ (באנגלית: Bandcamp) היא חברה פרטית המספקת ממשק מקוון למוזיקאים, המאפשר להם לחלוק ולמכור מוזיקה. החברה נוסדה ב-2008, ופופולרית בקרב מוזיקאים עצמאיים, גם בישראל. החברה לוקחת עמלה על מכירת מוזיקה מן המוזיקאים. מוזיקאים אשר נרשמים לאתר מקבלים אתר-מיקרו, באמצעותו הם יכולים לשתף את המוזיקה שלהם בחינם, או בתשלום. האתר גובה עמלה של 15% מהאמנים (עמלה שיורדת לרמה של 10% כאשר מכירת האמן עוברות את סף $5,000). בנדקמפ הודיעה בתחילת 2015, שאמנים הרוויחו דרך האתר, ממכירת מוזיקה, סך של 100 מיליון דולר. האתר נוסד בשנת 2008 באוקלנד, קליפורניה על ידי אית'ן דיימונד לאחר שנכנס לאתר של להקה שאהב, ניסה לרכוש עותק דיגיטלי של האלבום שלה, אך לאחר ששילם שום קובץ לא ירד למחשב. דיימונד חשב שמוזיקאים לא צריכים להתעסק עם בעיות טכניות מסוג זה, וגייס כמה חברים כדי להקים אתר שיאפשר למוזיקאים להפיץ ולמכור מוזיקה בצורה דיגיטלית בקלות ובפשטות. כחודש לאחר השקת האתר כבר היו רשומים בו 1,300 אמנים שהעלו 4,300 קטעי אודיו. תחילה סופק השירות בחינם אך מ-2010 החל לגבות 10–15 אחוז מסכום המכירות שמבצעים האמנים הרשומים בה (עמלה שהיא עדיין נמוכה ביותר יחסית לשירותים מתחרים). ציון דרך בפעילות האתר היה הצטרפותה לשירות של המוזיקאית ואמנית הפרפורמנס אמנדה פאלמר. פאלמר עזבה ב-2010 את חברת התקליטים שלה, והתחילה למכור את האלבומים שלה דרך בנדקמפ. בדצמבר 2014, החלה בנדקמפ לספק שירות גם לחברות מוזיקה (ולא רק למוזיקאים), ובעקבות כך חברות מוזיקה עצמאיות החלו לעבוד דרך האתר. למשל, Sub Pop, Fat Wreck Chords וEpitaph Records. מדיה וקבצים בנושא בנדקמפ בוויקישיתוף אתר האינטרנט הרשמי של בנדקמפ (באנגלית) בנדקמפ, ברשת החברתית פייסבוק בנדקמפ, ברשת החברתית אקס (טוויטר) בנדקמפ, ברשת החברתית אינסטגרם בנדקמפ, ברשת החברתית LinkedIn בן שלו, הממלכה האמיתית של המוזיקה העצמאית בישראל, באתר הארץ, 10 במאי 2016 "Direct-To-Fan Platform Bandcamp Has Now Paid Artists $100 Million" אסף לבנון, דברים שמשמחים אותנו, באתר הארץ, 15 בספטמבר 2010 בן אליעד, מי את באמת, אמנדה פאלמר, באתר הארץ, 23 באוקטובר 2013 "Fat Wreck, Epitaph, Sub-Pop Get Bandcamp Pages" - RiffYou - December 17, 2014 (באנגלית)
הדיוויזיה ה-20 (ורמאכט)

הדיוויזיה ה-20 (בגרמנית: 20. Infanterie-Division) הייתה דיוויזיית חיל רגלים של הורמאכט במלחמת העולם השנייה. הדיוויזיה לחמה בפלישה לפולין, במערכה על צרפת, ובקרבות שונים בחזית המזרחית. לאחר מכן הוסבה לדיוויזיית הפאנצרגרנדיר ה-20, שלחמה בחזית המזרחית ובכלל זה בקרב על ברלין. הדיוויזיה הוקמה ב-1 באוקטובר 1934 בהמבורג, והועמדה תחת פיקוד מקסימיליאן שוואנדר, שהוחלף ב-12 באוקטובר 1937 על ידי מוריץ פון ויקטורין. בסתיו 1937 הוסבה הדיוויזיה לדיוויזיה ממונעת. במהלך המערכה בפולין לחמה הדיוויזיה כחלק מהקורפוס הממונע ה-19 במסגרת הארמייה הרביעית. במהלך המערכה על צרפת לחמה הדיוויזיה כחלק מהקורפוס הממונע ה-16 במסגרת הארמייה השישית, ולאחר מכן כחלק מהקורפוס הממונע ה-41 במסגרת הארמייה ה-12. במהלך מבצע ברברוסה לחמה הדיוויזיה כחלק מהקורפוס הממונע ה-39 במסגרת ארמיית הפאנצר השלישית, ואף השתתפה בכיבוש הגשר האחרון על נהר הדווינה ליד ויטבסק, ובספטמבר 1941 הועברה הדיוויזיה יחד עם הקורפוס הממונע ה-39 תחת פיקוד הארמייה ה-16. במהלך שנת 1942 לחמה הדיוויזיה בגזרה הצפונית כחלק מהארמיות ה-16 וה-18, וב-24 בנובמבר אותה שנה הועברה תחת פיקוד הקורפוס ה-59 כעתודת קבוצת ארמיות מרכז, ולאחר מכן במסגרת ארמיית הפאנצר השלישית. ב-23 ביולי 1943 שונה שמה של הדיוויזיה לדיוויזיית הפאנצרגרנדיר ה-20. הדיוויזיה לחמה בגזרה המרכזית, ובאוקטובר 1943 הועברה לגזרה הדרומית, שם לחמה בקרב דנייפר כחלק מארמיית הפאנצר הרביעית. לאחר מכן לחמה בקרבות באוקראינה ובפולין כחלק מארמיות הפאנצר הראשונה והרביעית לסירוגין, ובמהלך הקרב על ברלין לחמה כחלק מקורפוס הפאנצר אס אס ה-11 במסגרת הארמייה התשיעית. הדיוויזיה ה-20 באתר lexikon-der-wehrmacht (בגרמנית) דיוויזיית הפאנצרגרנדיר ה-20 באתר lexikon-der-wehrmacht (בגרמנית)
הנזיר שעל שפת הים

הנזיר שעל שפת הים הוא שמו של אחד מציוריו החשובים ביותר של הצייר הגרמני קספר דויד פרידריך ואחד החשובים שבזרם הרומנטי. כיום מוצג הציור בגלריה הלאומית הישנה בברלין, ומהווה את אחד הציורים הידועים בה אם לא הידוע ביותר. הציור עצמו נוצר בשנת 1808–1809 או בשנת 1810 (ישנן חילוקי דעות בנושא), וגודלו עומד על כ-110 על 171.5 ס"מ. הציור מתאר נזיר קטן במיוחד ביחס למדדי הציור, עומד על שפת הים הבלטי, כנראה באי ריגן שבגרמניה. בנוסף לנזיר הזעיר מופיעים בציור מים בצבע כחול כהה מאוד ועננים אפורים המתפרשים לרוחב רוב היצירה. ההדרגתיות המאפיינת את הציור, והמעבר מהכחול הכהה בתחתית אל העננים האפורים ושוב אל הכחול הכהה בחלק העליון של היצירה מאפיינת את עבודתו של פרידריך, שעבד לפי טכניקה ידועה של בניית שכבות צבע שונות פעמים מרובות עד ליצירת מוטיב הדרגתי בציור. היצירה מתכתבת עם מנזר בין עצי אלון, יצירה מראשית דרכו של פרידריך. המחזאי, הסופר והמשורר הפרוסי היינריך פון קלייסט אמר דברים אלו על יצירתו של קספר: "שום דבר לא יכול להיות יותר קודר ולא יותר מדאיג בעולם: סימן אחד לחיים בממלכת המוות הענקית, במרכז הבודד של מעגל בודד. בעזרת שניים או שלושה אבויקטים שהיא מכילה התמונה נראית אפוקליפטית, כמו מחשבות הלילה של יאנג (שם), ומאז החדגוניות וחוסר הגבולות שלה נחתמים רק על יד'י המסגרת עצמה, התבוננות בתמונה הזאת נותנת את התחושה כי העפעפיים של אדם מסוים נקצצו משם" — https://www.google.com/culturalinstitute/beta/asset/monk-by-the-sea/KwEv_TMiJhn5kA?hl=en ל"נזיר שעל שפת הים" לא היה אף פטרון אומנות ייעודי שהיצירה נוצרה עבורו, אלא היא נוצרה למען תערוכה שנפתחה בגלריית האומנות בברלין אליה קיבל פרידריך הזמנה להצגת אחת מיצירותיו. פרידריך בחר ליצור את היצירה המדוברת אך ורק לכבוד אותה התערוכה. במהלך הזמן, זכתה היצירה להערכה מצד הציבור וגם מצד בית המלוכה שרכש אותה על ידי הוראתו של פרידריך וילהלם השלישי, מלך פרוסיה. היצירה עצמה מחולקת ל-3 חלקים אופקיים המובדלים על ידי שינויי צבע ברורים בקווי המתאר (כשהיא נטול עומק כמעט כלל): היבשה (אדמה) - עליה עומד הנזיר בשחור הים (מים) - מים הצבועים בצבע כחול עמוק, כמו מי סערה עם מעין ברק לבן עליהם המייצג את גובהם כאפשרות לגלי סערה שעומדים להגיע בקרוב לחוף השמיים (אוויר) - גוונם משתנה מכחול אל אפור וחזרה אל כחול גוונים השמיים המשתנים הם אלו היוצרים את המעבר בין צבעים שונים אלו, המקנים את התחושה המייחדת את הציור עקב הטכניקה בה הוא נוצר. שלושת החלקים מהווים את ההמחשה של שלושת היסודות- אדמה, מים ואוויר. יופי נוסף של הציור מתבטא בכך שנדמה שאין גבולות לתמונה חוץ מגבולות הקנבס עצמו, מה שמשפיע רבות על האווירה שהיא יוצרת בקרב הצופה. הסימבוליות של הציור היא בגדר מחשבות ותהיות הנוצרות אצל הצופה במכוון. הציור מראה את כוחו העצום של הטבע והעולם מול כוחו הזעום של האדם. היצירה מנסה לגרום לצופה להבין כיצד קספר עצמו הרגיש בקשר למושא המדובר, כלומר, להראות את מה שהוא רואה דרך "העין הפנימית" שלו (מוטיב חוזר באומנות הרומנטית באותה התקופה). מדיה וקבצים בנושא הנזיר שעל שפת הים בוויקישיתוף Beth Harris and Steven Zucker, Friedrich, Monk by the Sea, Khan academy Monk by the Sea - Caspar David Friedrich - Google Arts & Culture, Google Cultural Institute fallenAngel, “The Monk by the Sea” – infinity and mortality, stOttilien, ‏2016-02-03
הקלר וקוך

הֶקְלֶר וְקוֹךְ (בגרמנית: Heckler & Koch) היא חברה גרמנית ליצור נשק קל. החברה מייצרת בעיקר תת-מקלעים ורובי סער, וכן אקדחים ורובי צלפים. החברה ידועה בעיקר בזכות תת-המקלע MP5 על נגזרותיו השונות, בנוסף לכלי נשק שפותחו לאורך השנים בהם ה-G36, ה-HK416, ה-MP7. פרק זה לוקה בחסר. אנא תרמו לוויקיפדיה והשלימו אותו. החברה נוסדה בשנת 1949, הנשק הראשון שהחברה פיתחה היה תת-המקלע MP5. כלי נשק מוכרים נוספים שפיתחה החברה הם אקדח הקלר וקוך VP70 שפותח בשנות ה-70 של המאה ה-20, אקדח ה-USP שפותח בשנת 1993 ורובה הסער הקלר וקוך G36 שפותח בשנת 1997. הקלר וקוך G36 משמש את צבאות גרמניה, ה-MP5 משמש הרבה משטרות בעולם וגם יחידות SWAT ברחבי העולם. ה-MP7 משמש יחידות מובחרות כמו אריות הים של חיל הים של ארצות הברית וכן ה-HK416 משמש יחידות רבות בחיל הנחתים של ארצות הברית ובצבאות בכל העולם. ב-2017 הודיעה החברה כי תפסיק לספק נשק לאזורי מלחמה ומדינות מושחתות, וישראל נכנסה לרשימה בטענה זו.[דרושה הבהרה] סוג: רובה סער קליבר: 5.56x45 מ"מ נאט"ו. קצב אש: 750 כדורים לדקה טווח ירי יעיל: 500 מטר אורך כולל: 41.5–63.8 ס"מ אורך קנה: 18.1 אינץ' (460 מילימטרים) שנת ייצור: 1997 נגזרות: HK G36V ו-HK G36C סוג: רובה צלפים חצי-אוטומטי קליבר: 7.62x51 מ"מ נאט"ו. קצב אש: בודדות. דיוק: 1.0–0.5 דקת קשת. טווח ירי יעיל: 800 מטרים (870 יארד) אורך כולל: 1230 מ"מ אורך קנה: 650 מילימטרים (26 אינץ') שנת ייצור: 1972 (אחרי טבח הספורטאים במינכן) נגזרות: MSG-90 סוג: רובה סער קליבר: 5.56x45 מ"מ נאט"ו מחסנית: 20–30 כדורים קצב אש: 700 כדורים לדקה משקל: 3.1–3.8 ק"ג אורך קנה: 204–505 מילימטרים (8.0–19.9 אינץ') אורך כולל: 781–1,071 מילימטרים (30.7–42.2 אינץ') נגזרות: D10RS, D14RS, D16RS, D20RS סוג: רובה סער ורובה קלעים קליבר: 7.62x51 מ"מ נאט"ו מחסנית: 10–20 כדורים קצב אש: 700 כדורים לדקה משקל: 3.87–5.8 ק"ג אורך קנה: 305–508 מילימטרים (12.0–20.0 אינץ') אורך כולל: 880–1028 מ"מ נגזרות: רובה G28,‏ M110A1 CSASS סוג: תת-מקלע קליבר: 9x19 מ"מ פרבלום או 10 מ"מ או 40S&W טווח ירי יעיל: 50–100 מטר קצב אש: 800 כדורים לדקה אורך כולל: 490–680 מ"מ שנת ייצור: 1964 נגזרות: MP5SD6, MP5A5, MP5K סוג: תת-מקלע. קליבר: 4.6x30 מ"מ טווח ירי יעיל: 200 מטר קצב אש: 950 כדורים לדקה מחסנית: 20/30/40 כדורים אורך כולל: 41.5–61.3 ס"מ אורך קנה: 182 מילימטרים (7.2 אינץ') סוג: אקדח חצי-אוטומטי קליבר: 9x19 מ"מ פרבלום או 45ACP או 40S&W או .357 SIG משקל: 1186-748 גרם אורך כולל: 240-194 מ"מ אורך קנה: 153-108 מ"מ מחסנית: 12, 13, 15, 16, 18, 8 שנת יצור: 1993 נגזרות: usp coumpact,usp coumpact tactical, usp tactical, usp expert מדיה וקבצים בנושא הקלר וקוך בוויקישיתוף אתר האינטרנט הרשמי של הקלר וקוך (בגרמנית, בצרפתית ובאנגלית) אתר האינטרנט הרשמי של הקלר וקוך (באנגלית) הקלר וקוך, ברשת החברתית פייסבוק הקלר וקוך, ברשת החברתית אקס (טוויטר) הקלר וקוך, ברשת החברתית אינסטגרם הקלר וקוך, ברשת החברתית VK הקלר וקוך, סרטונים בערוץ היוטיוב
הילוך חוזר (פירושונים)

האם התכוונתם ל... הילוך חוזר – שידור חוזר של קטע וידאו מתוך אירוע או תקרית, המשודר זמן קצר מאוד לאחר ההתרחשות ששודרה בשידור חי. הילוך חוזר (תוכנית טלוויזיה) – תוכנית טלוויזיה בעבר בהנחייתו של אהוד מנור בהילוך חוזר (ספר) – רומן מדע בדיוני מאת הסופר האמריקאי קן גרימווד שיצא לאור בשנת 1986.
קוסטאס פורטוניס

קונסטנטינוס (קוסטאס) פורטוניס (ביוונית: Κωνσταντίνος "Κώστας" Φορτούνης; נולד ב-16 באוקטובר 1992) הוא כדורגלן יווני המשחק בעמדת הקשר ההתקפי בח'ליג'. פורטוניס התחיל לשחק כדורגל במחלקת הנוער של אולימפיאקוס אותה עזב בגיל 18 וחתם בטריקלה מעיר הולדתו. בקיץ 2010 חתם באסטרס טריפוליס, ואת הופעת הבכורה שלו בליגת העל היוונית ערך במשחק נגד פאוק סלוניקי. ב-19 בספטמבר 2010 הבקיע את שער הבכורה שלו, בתיקו 2–2 נגד א.א.ק. אתונה. בינואר 2011 הגיש מועדון הפאר האיטלקי יובנטוס הצעה להשאיל את פורטוניס עד לסיום העונה, אך נתקל בסירוב של אסטרס. בקיץ 2011 חתם פורטוניס לארבע שנים בפ.צ. קייזרסלאוטרן מהבונדסליגה הגרמנית. ב-6 באוגוסט 2011 ערך את הופעת הבכורה שלו במועדון, בהפסד 0–2 לוורדר ברמן, ובתום העונה ירד עם הקבוצה לליגת המשנה. ב-31 באוגוסט 2012 הבקיע את שער הבכורה שלו בקבוצה, בניצחון 2–1 על דינמו דרזדן, ובסך הכל שיחק שלוש שנים במועדון והבקיע שני שערי ליגה ב-70 הופעות. ב-22 ביולי 2014 חזר פורטוניס ליוון וחתם לארבע שנים בקבוצת נעוריו אולימפיאקוס. בעונתו הראשונה בקבוצה הבקיע 10 שערים ובישל 5 ב-36 משחקים בכל המסגרות. ב-23 במאי 2015 פורטוניס הבקיע את השער האחרון בניצחון 3–1 על קסנתי בגמר הגביע היווני, ובכך השלים דאבל ראשון בקריירה. ב-26 בפברואר 2015 הבקיע את שער הבכורה שלו בזירה האירופית בהפסד 1–2 (אחרי הארכה) לאנדרלכט במסגרת הליגה האירופית. ב-4 בנובמבר 2015 החמיץ פנדל בדקה ה-54 בניצחון 2–1 נגד דינמו זאגרב במסגרת שלב הבתים של ליגת האלופות, אבל בישל לפליפה פארדו את שער הניצחון בדקה ה-90. ב-20 במרץ 2016 הפך לכדורגלן השלישי בהיסטוריה של המועדון שכובש ומבשל לפחות עשרה שערים בעונה. בסיום העונה, בה זכתה הקבוצה באליפות שישית ברציפות, נבחר פורטוניס לכדורגלן השנה ביוון והוכתר למלך השערים של הליגה עם 18 שערים. ב-3 ביוני 2016 האריך את חוזהו במועדון עד קיץ 2020 ושכר של מיליון אירו לעונה, ובתום העונה זכה עם הקבוצה באליפות שביעית ברציפות. ב-29 בפברואר 2012 ערך פורטוניס את הופעת הבכורה שלו בנבחרת יוון, בתיקו 1–1 נגד בלגיה. לאחר שהרשים גם במשחקי הידידות נגד ארמניה וסלובקיה, נכלל בסגל הנבחרת לקראת יורו 2012, אך לא נכלל בסגל למונדיאל 2014. ב-29 במרץ 2016 הבקיע את שני שערי הבכורה שלו בנבחרת, בהפסד 2–3 לאיסלנד. אולימפיאקוס אליפות יוון: 2014/2015, 2015/2016 הגביע היווני: 2014/2015 תארים אישיים כדורגלן השנה ביוון: 2015/2016 מלך השערים בליגת העל היוונית: 2015/2016 מלך הבישולים בליגת העל היוונית: 2015/2016, 2017/2018 מדיה וקבצים בנושא קוסטאס פורטוניס בוויקישיתוף קוסטאס פורטוניס, באתר Transfermarkt קוסטאס פורטוניס, באתר Fussballdaten.de (בגרמנית) קוסטאס פורטוניס, באתר Soccerway קוסטאס פורטוניס, באתר BDFutbol קוסטאס פורטוניס, באתר WorldFootball.net קוסטאס פורטוניס, באתר National Football Teams קוסטאס פורטוניס, באתר FootballDatabase.eu קוסטאס פורטוניס, באתר ESPN
קושחה

באלקטרוניקה, קושחה (קָשְׁחָה, באנגלית: Firmware) היא תוכנה המשובצת בהתקן חומרה, ומטפלת בתפקוד הרכיב. מבחינת גמישותה לשינויים, קושחה היא מצב ביניים בין תוכנה (שקל מאוד לשנותה) ובין חומרה, שלא ניתן לשנותה. קושחה היא תוכנה שצרובה פיזית על רכיב חומרה והיא לא תמיד ניתנת לשינוי. ברוב המקרים הקושחה של רכיב אלקטרוני שמורה בזיכרון ROM. לעיתים הקושחה שמורה בזיכרון הבזק ואז היא ניתנת לעדכון על ידי משתמש הקצה. סיבות נפוצות לעדכון קושחה הן תיקון באגים או הוספת תכונות לרכיב. בהתקנים אלקטרוניים רבים כגון טלפונים סלולריים, נגני מוזיקה ודומיהם, קיימת קושחה המטפלת בפעילות ההתקן. רכיב ה־BIOS הנמצא במחשבים אישיים הוא התקן קושחה. מחשבי מקינטוש של חברת אפל משתמשים בקושחה פתוחה. לעיתים, בניגוד לכוונת היצרן, כדי לשנות את פעולת ההתקן מצליחים הלקוחות להתקין קושחה חלופית, ואף מערכת הפעלה אחרת שפותחה על ידי הקהילה, באמצעות טכניקות כהיסב והנדסה הפוכה. ההתקנה מבוצעת על ידי כלי ייעודי או תוכנת שירות שדלפה מהיצרן. כדי למנוע שינויים כאלו, במקרים רבים נועל היצרן את מנהל האתחול של ההתקן. לעיתים פתיחתו מתאפשרת על ידי תהליך רשמי הכולל הסרת אחריות היצרן מהמוצר, או על ידי פריצה. עם השנים ניכרת מגמה של נעילת מנהל האתחול ללא אפשרות פתיחה, באמצעים כגון הצפנה, מטעמי אבטחת מידע וסיבות מסחריות. זיכרון לקריאה בלבד זיכרון הבזק (flash memory) FOTA UEFI מנהל התקן מנהל אתחול כגון LineageOS או Rockbox. כגון אודין עבור מכשירי סמסונג, נוקיה פניקס ועוד. בדומה לפתיחת נעילת מכשיר סלולרי לרשת סלולר מסוימת. Android Pay no longer works if you unlock your bootloader, and that's a good thing, Android Central, ‏2016-10-21 (באנגלית) C. SCOTT BROWN, Huawei will no longer allow bootloader unlocking, androidauthority.com, ‏MAY 25, 2018
חיים פליטר

חיים פליטר היה ספורטאי ספורט נכים לשעבר בתחרויות אתלטיקה, אלוף פאראלימפי בתחרויות הטלת כידון וזריקת דיסקוס. במשחקים הפאראלימפיים היידלברג (1972) התחרה בשש תחרויות: בזריקת דיסקוס זכה במדליית כסף (33.68 מטר), בהטלת כידון זכה במדליית ארד (27.47 מטר), בסללום כיסאות גלגלים סיים במקום הרביעי (0:50.60 שניות), בקרב חמש סיים במקום השישי, בהדיפת כדור ברזל סיים במקום השמיני ובתחרות מרתון סיים במקום ה-34. במשחקים הפאראלימפיים טורונטו (1976) זכה בשתי מדליות זהב: בהטלת כידון (29.43 מטר) ובזריקת דיסקוס (36.24 מטר). עוד הוא זכה במדליית ארד בהדיפת כדור ברזל (9.5 מטר) והשתתף בתחרות קרב חמש אותה סיים במקום החמישי. במשחקים הפאראלימפיים ניו יורק וסטוק מנדוויל (1984) זכה במדליית כסף בזריקת דיסקוס (40.76 מטר) ובשתי מדליות ארד: בהטלת כידון (37.72 מטר) ובהדיפת כדור ברזל (10.57 מטר). בתחרות קרב חמש סיים במקום הרביעי. היה נשוי לכוכבה פליטר ואב לשלושה. פירוט השתתפותו בתחרויות המשחקים הפאראלימפיים באתר הרשמי של IPC (באנגלית)
ישיבת מחנים

ישיבת אור תורה מַחֲנָיִם היא ישיבת הסדר בראשות הרב שלמה וילק, הרב שראל רוזנבלט והרב יוסי פרומן, בסמוך למגדל עוז בגוש עציון (הקמפוס על שם רוברט מ' ברן), ומשתייכת למוסדות אור תורה סטון. אופייה של הישיבה ליברלי והיא משתייכת לחוגי האורתודוקסיה המודרנית. הישיבה נוסדה בשנת 2011, בתחילת שנת הלימודים ה'תשע"ב, בקמפוס רוברט מ. ברן שבגבעת המבתר על יד מגדל עוז. מקור שם הישיבה בפסוק ”וַיֹּאמֶר יַעֲקֹב כַּאֲשֶׁר רָאָם, מַחֲנֵה אֱלֹהִים זֶה; וַיִּקְרָא שֵׁם-הַמָּקוֹם הַהוּא, מַחֲנָיִם” (ספר בראשית, פרק ל"ב, פסוק ג'). הצוות המייסד הוא הרב שלמה ריסקין, אז ראש מוסדות אור תורה סטון, ראש הישיבה הרב שלמה וילק, הרב ד"ר ברוך קהת, הרב ד"ר שאול וידר והרב ד"ר דוד בן זזון. מלמדים בישיבה גם הרב יוסי פרומן והרב שראל רוזנבלט שמונו בתחילת שנת 2023 לראשי ישיבה, וכן הרב שלמה וולפיש, הרב ד"ר שלמה דב רוזן, הרב יוסי פרומן, הרב ד"ר יעקב נגן, הרב אלחנן ניר, הרב אברהם סתיו, הרב אושרי ברוך ועוד. ב-7 באוגוסט 2019, בשעות הערב, נרצח בסמוך לישיבה תלמיד הישיבה דביר שורק, בנו של יואב שורק. מטרתה המוצהרת של ישיבת מחנים היא לפתח מנהיגות תורנית רציונלית וליברלית שתוכל להתמודד עם אתגרי הדור כפי שרואים אותם מייסדי הישיבה ובייחוד האתגרים הלאומיים של עיצוב מדינת ישראל לאור התורה. מטרה נוספת היא לעורר חידושים הלכתיים בתחומים כמו המשפחה, הקהילה והחברה, בהלכות "שנוסדו ונתחדשו בגלות וחסר האומץ לחדש בהן" (מתוך חזון הישיבה). בסדר בוקר לומדים גמרא בעיון. הלימוד משלב כלים מסורתיים לצד כלים אקדמיים פילולוגיים, בהם שיטת הרבדים וכן טקסטים ספרותיים ותרבותיים עתיקים ומודרניים. סדר צהריים הוא סדר לימוד חופשי. ישנם שיעורים בנושאי - תנ"ך, התלמוד הירושלמי, נושאים אקטואליים בהלכה, פילוסופיה, תורת הרב קוק, חסידות ועוד. בסדר ערב בישיבה לומדים גמרא בבקיאות. תוכנית הלימודים כוללת פעמיים בשבוע במשך שעה וחצי קורסים אקדמיים בנושאי - ביקורת תרבות, מדעי המדינה, היסטוריה, פסיכולוגיה, פילוסופיה, לימודי מגדר ועוד. נושאי הקורסים משתנים בכל שנה. בישיבה לומדים כמאה וחמישים תלמידים. בישיבה פועל כולל אברכים על שם יוסף וגינדל שטראוס להכשרת רבנים בראשות הרב אליהו גטנו, ובתחום קמפוס הישיבה פועלים גם מכון עמיאל בראשות הרב אליהו בירנבוים אשר מכשיר רבנים ומחנכים לשליחות בתפוצות ומכון בליקלה לשיח בין דתי בניהולם של הרב יעקב נגן, הרב שראל רוזנבלט וד"ר אסף מלאך. מדיה וקבצים בנושא ישיבת מחנים בוויקישיתוף אתר האינטרנט הרשמי של ישיבת מחנים ישיבת מחנים, ברשת החברתית פייסבוק הישיבה באתר אור תורה סטון ערוץ היוטיוב של הישיבה גיא עזרא, ‏'ימים על ימי מלך' | ראשי ישיבה חדשים לישיבת מחנים, באתר "סרוגים", 13 בפברואר 2023 דביר עמר, ראשי ישיבה חדשים במחנים: הרב פרומן והרב רוזנבלט החלו לכהן בתפקיד, באתר ערוץ 7, 24 באוגוסט 2023 רוני כנפו, מאיה הורודניצ'אנו ויניר יגנה‏, דביר מעפרה נסע לקנות מתנה לרב - ונרצח בפיגוע בגוש עציון, באתר וואלה, 8 באוגוסט 2019 ערך זה הוא קצרמר בנושא ישיבות ובנושא ישראל. אתם מוזמנים לתרום לוויקיפדיה ולהרחיב אותו.
גלווארינו

גלווארינו היה לוחם מפורסם, בן לעם המפוצ'ה, שפעל במהלך רוב החלק הראשון של מלחמת האראוקו. הוא נלחם ונפל בשבי יחד עם מאה וחמישים בני מפוצ'ה אחרים, בקרב לגוניאס (Lagunillas) נגד המושל גרסיה הורטדו דה מנדוזה (García Hurtado de Mendoza). כעונש על ההתקוממות, כמה מאסירים אלה נידונו לקטיעת כף ידם הימנית ואפם, ואילו לאחרים, כולל גלווארינו, נכרתו שתי הידיים. לאחר מכן גלווארינו והשאר שוחררו על מנת להפיץ את לקח סבלם שירתיע את שאר המפוצ'ה מפני ניסיונות התנגדות ("למען יראו וייראו"). מנדוזה שלח את גלווארינו לקאופוליקאן לבשרו ולערערו. כאשר חזר למפוצ'ה הופיע גלווארינו לפני קאופוליקאן ומועצת הלוחמה, והראה להם את ידיו הקטועות. הוא קרא לצדק ולהתקוממות גדולה יותר של המפוצ'ה נגד הפולש הספרדי, כמו זו של לאוטארו. בזכות גבורתו מונה על ידי המועצה לפקד על כח לחימה. גלווארינו קיבל סכינים שנרתמו לזרועותיו במקום ידיים, ולחם לצד קאופוליקאן בספרדים. לאחר שעה של לחימה מנדוזה ניצח. 3000 אינדיאנים נפלו חלל, ומעל 800 בשבי, כולל גלווארינו. מנדוזה הורה להורגו באמצעות כלבים. לעומת זאת, בספר "לה אראוקנה" (La Araucana) נאמר כי בסוף הוא מת בתלייה.
מאטיי מיטרוביץ'

מאטיי מיטרוביץ' (בקרואטית: Matej Mitrović; נולד ב-10 בנובמבר 1993 בפוז'גה שבקרואטיה) הוא כדורגלן קרואטי המשחק בעמדת הבלם בקבוצת רייקה ובנבחרת קרואטיה. פרק זה טעון עדכון. אנא תרמו לוויקיפדיה ועזרו לעדכן אותו. מיטרוביץ' גדל במחלקות נוער של מועדונים קטנים, ובשנת 2011 עבר למחלקת הנוער של ציבאליה מליגת העל הקרואטית. ב-25 בפברואר 2012 ערך מיטרוביץ' את הופעת הבכורה שלו במועדון, כשנכנס כמחליף בדקה ה-65 בניצחון 1-0 על סלאבן בלופו במסגרת המחזור ה-19 בליגה. בעונתו הראשונה בקבוצה הבוגרת ערך מיטרוביץ' 4 הופעות ליגה. בעונת 2012/2013, שהסתיימה בירידתה של ציבאליה לליגת המשנה הקרואטית, ערך מיטרוביץ' 33 הופעות ליגה. בתחילת העונה הבאה הוסיף מיטרוביץ' 3 הופעות ליגה. לקראת עונת 2013/2014 חתם מיטרוביץ' ברייקה מליגת העל הקרואטית. ב-9 באוקטובר 2013 ערך מיטרוביץ' את הופעת הבכורה שלו במועדון, כששיחק 90 דקות בניצחון 11-0 במסגרת הגביע הקרואטי. ב-19 באוקטובר ערך מיטרוביץ' את הופעת הבכורה שלו בליגה, כששיחק 90 דקות בניצחון 3-0 על זאדאר במסגרת המחזור ה-13 בליגה. ב-13 במאי 2014 הבקיע מיטרוביץ' את שער הבכורה שלו במועדון, שער בדקה ה-36 בניצחון 2-0 על דינמו זאגרב במסגרת משחק הגומלין של גמר הגביע הקרואטי לעונת 2013/2014, בו זכתה רייקה. בעונתו הראשונה במועדון ערך מיטרוביץ' 8 הופעות ליגה. ב-11 ביולי 2014 שיחק מיטרוביץ' 90 דקות בגמר הסופר קאפ הקרואטי, בו ניצחה רייקה את דינמו זאגרב בתוצאה 2-1. ב-2 באוקטובר ערך מיטרוביץ' את הופעת הבכורה שלו בשלב הבתים של ליגה האירופית, כששיחק 90 דקות בתיקו 2-2 נגד סביליה במסגרת שלב הבתים לעונת 2014/2015. ב-14 באפריל 2015 הבקיע מיטרוביץ' את שער הבכורה שלו בליגת העל הקרואטית, שער בדקה ה-59 בניצחון 4-1 על נ.ק. זאגרב במסגרת המחזור ה-28 בליגה. מיטרוביץ' ערך 26 הופעות ליגה בעונת 2014/2015, בהן הבקיע שער אחד. בעונת 2015/2016 ערך מיטרוביץ' 23 הופעות ליגה, בהן הבקיע שער אחד. ב-12 בנובמבר 2014 ערך מיטרוביץ' את הופעת הבכורה שלו בנבחרת קרואטיה, כשנכנס כמחליף בדקה ה-84 בהפסד 2-1 לנבחרת ארגנטינה במשחק ידידות. ב-6 באוקטובר 2016, בהופעתו השנייה בנבחרת, הבקיע מיטרוביץ' את שער הבכורה שלו, שער בדקה ה-68 בניצחון 6-0 על נבחרת קוסובו במסגרת מוקדמות מונדיאל 2018. רייקה הגביע הקרואטי (1): 2013/2014 הסופר קאפ הקרואטי (1): 2014 בשיקטש אליפת טורקיה (1): 2016/2017 קלאב ברוז' אליפות בלגיה (4): 2017/2018, 2019/2020, 2020/2021, 2021/2022 הסופר קאפ הבלגי: 2018, 2021 מדיה וקבצים בנושא מאטיי מיטרוביץ' בוויקישיתוף מאטיי מיטרוביץ', באתר Transfermarkt מאטיי מיטרוביץ', באתר Soccerway מאטיי מיטרוביץ', באתר WorldFootball.net מאטיי מיטרוביץ', באתר National Football Teams מאטיי מיטרוביץ', באתר FootballDatabase.eu ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "מאטיי מיטרוביץ'".